32-aastast hispaanlast vaevab jätkuvalt põlvetrauma, mille tõttu ta jättis vahele ka nädalavahetusel peetud Davis Cupi poolfinaali Prantsusmaaga. 17-kordne slämmiturniiride võitja Nadal võib väljakule naasta oktoobri lõpus toimuval Pariisi turniiril.

«Kuna mu põlvemuredes pole midagi uut, otsustasin koos oma tiimiga, et Aasias ma ei mängi. Las põlv paraneb nii nagu varemgi,» selgitas kroonilise kõõlusepõletiku all kannatav Nadal. 1. oktoobril Pekingis algavad Hiina lahtised ja 7. oktoobril algav Shanghai Masters on Aasia turnee kaks kõige olulisemat turniiri.

Nadal on viimasel kahel aastal jõudnud nelja slämmiturniiri finaali. Mullu oli ta US Openil võidukas ning võitis nii eelmisel kui ka tänavusel aastal Prantsusmaa lahtised. Vaid mullustel Austraalia lahtistel tuli tal tunnistada Novak Djokovici paremust. Lisaks US Openile jõudis ta tänavu poolfinaali ka Wimbledonis ning vaid Austraalias pidi ta aasta alguses piirduma veerandfinaaliga.